Μέμνων ο Ρόδιος

Ο Μέμνων υπήρξε στρατηγός της Περσικής αυτοκρατορίας επί Αρταξέρξη και Δαρείου, με καταγωγή από τη Ρόδο. 

Όταν βασίλευε ο Αρταξέρξης συμμετείχε ενεργά στην αποστασία του σατράπη της Φρυγίας Αρτάβαζου (356 π.Χ.), του οποίου ήταν γαμπρός. Παρ' όλο που η αποσχιστική απόπειρα δε στέφτηκε από επιτυχία, γλίτωσε την παραδειγματική τιμωρία του βασιλιά χάρη στην παρέμβαση του αδελφού του Μέντορα. Κατέφυγε προσωρινά, όπως και ο Αρτάβαζος, στην αυλή του Φιλίππου το 353 π.Χ. Αργότερα, τον εντοπίζουμε επικεφαλής στο αριστερό κέρας της περσικής στρατιάς κατά τη Μάχη του Γρανικού (334 π.Χ.). Στη συνέχεια διορίζεται από το Δαρείο αρχηγός  του ναυτικού, της Μικράς Ασίας και των μεσογειακών παραλίων, ώστε να εμποδίσει την προέλαση του Αλεξάνδρου. Αρχικά αμύνεται στην Πολιορκία της Αλικαρνασσού, όταν όμως ο Αλέξανδρος καταλαμβάνει όλη την Μικρά Ασία αχρηστεύοντας έτσι το πολεμικό ναυτικό του Δαρείου, ο Μέμνων συμβουλεύει τον Δαρείο να χρησιμοποιήσει δόλο. Διαδίδουν ότι ο Αλέξανδρος έχασε τον δρόμο του μέσα στα άγρια βουνά της Μικράς Ασίας και πέθανε. Αμέσως τότε ξεσπάν αντιμακεδονικές εξεγέρσεις στην Ελλάδα. Με την προδοσία αυτή καταφέρνει να καταλάβει τη Χίο και την Λέσβο εκτός της πόλης της Μυτιλήνης που αμύνθηκε σθεναρά. Ο κίνδυνος για την εκστρατεία του Αλεξάνδρου ήταν μεγάλος, διότι οι Κυκλάδες και η Εύβοια παρασύρθηκαν σε εξέγερση εναντίον του, και θα ακολουθούσαν όπως φαίνεται η Θήβα, η Αθήνα, αλλά και η Σπάρτη πηγαίνοντας με το μέρος του Δαρείου. 

Εκείνη όμως την κρίσιμη στιγμή, δυστυχώς για τους Πέρσες και ευτυχώς για τους εκστρατεύοντες Έλληνες, ο Μέμνονας, ο μοναδικός -ίσως- ικανός να ανακόψει το πανελλήνιο στράτευμα αιφνιδίως πεθαίνει κατά τη διάρκεια της πολιορκίας της Μυτιλήνης (333 π.Χ.) και έτσι όλη η δολιοφθορά του Δαρείου κατέρρευσε. Ο θάνατος του Μέμνωνα μπροστά στα τείχη της Μυτιλήνης δεν ήταν ηρωικός. Εικάζεται ότι κύκλοι του Δαρείου που τον μισούσαν για τις προσωπικές του τυχοδιωκτικές φιλοδοξίες τον δηλητηρίασαν. Ο Μέμνων ξεψυχώντας άφησε στο πόδι του τον Φαρνάβαζο, ανεψιό του Δαρείου και γιό του Αρτάβαζου.

Παραπομπές

Πηγές
https://web.archive.org/web/20120503121257/http://www.alexanderofmacedon.info/greek/B2gr.htm
https://web.archive.org/web/20110205083956/http://www.alexanderofmacedon.info/greek/GLOSSARY4gr.htm

W.J. McCoy: "Memnon of Rhodes at the Granicus", THE AMERICAN JOURNAL OF PHILOLOGY, τ. 110, no. 3 (φθινόπωρο 1989), σσ. 413-433.
Σπύρος Συρόπουλος: Το δέρμα του τράγου. Το άλλο πρόσωπο της εξουσίας του Μεγάλου Αλεξάνδρου, Εκδόσεις Ηρόδοτος, Αθήνα 2003.
Σπύρος Συρόπουλος: Τα μετά τον Αλέξανδρο, Εκδόσεις Ιωλκός, Αθήνα 2005
Ιστορία του Ελληνικού Έθνους, τ. Δ', Εκδοτική Αθηνών, Αθήνα 1973.
Σπύρος Συρόπουλος: Τα μετά τον Αλέξανδρο, Εκδόσεις Ιωλκός, Αθήνα 2005.
Δ. Τσιμπουκίδης – Α. Γκαφούρωφ: Αλέξανδρος ο Μακεδών και η Ανατολή (μτφ. Γ. Στεργίου), Εκδόσεις Παπαδήμα, Αθήνα 1992

Κατηγορία:Αρχαίοι Ρόδιοι
Κατηγορία:Αρχαίοι Έλληνες μισθοφόροι
Κατηγορία:Αρχαίοι Έλληνες στρατηγοί
Κατηγορία:Εκστρατεία του Μεγάλου Αλεξάνδρου
Κατηγορία:Αλέξανδρος ο Μέγας